Andrea Letanovská

MUDr. Andrea Letanovská, PhD. (predtým Smolková, rod. Argalášová; * 26. apríl 1969, Bratislava) je slovenská lekárka, vysokoškolská pedagogička a politička.
Je primárkou Oddelenia anestéziológie a intenzívnej medicíny v Národnom onkologickom ústave, vyučuje na Slovenskej zdravotnej univerzite a Lekárskej fakulte Univerzity Komenského v Bratislave. Poslankyňou NR SR bola v rokoch 2020 a 2021 za stranu Za ľudí. V súčasnosti (2023) je líderkou kandidátky a podpredsedníčkou strany Demokrati.
Životopis.
V rokoch 19831987 absolvovala Gymnázium Ladislava Novomeského na Tomášikovej ulici, v rokoch 19871993 štúdium všeobecného lekárstva na Lekárskej fakulte Univerzity Komenského v Bratislave, kde získala titul MUDr. Následne pokračovala v štúdiu na Slovenskej zdravotnej univerzite v Bratislave v odbore urgentná medicína a získala tu titul PhD. z chirurgie.
Lekárska kariéra.
V rokoch 19992006 pracovala ako lekárka oddelenia anestéziológie a intenzívnej starostlivosti Fakultnej nemocnice s poliklinikou v Prešove. Absolvovala postgraduálny kurz FEEA ("Foundation for European Education in Anaesthesiology", dnes "Committee for European Education in Anaesthesiology", CEEA) a v roku 2006 sa stala aj lektorkou tohoto kurzu. Súčasne si spravia atestáciu I. stupňa v odbore anestéziológia a intenzívna medicína. V roku 2003 získala atestáciu II. stupňa v odbore anestéziológia a intenzívna medicína a v roku 2009 atestáciu v odbore urgentná medicína. V roku 2008 absolvovala študijný pobyt na "Emergency Departement of Henry Ford Hospital" v Detroite. V rokoch 2008 až 2010 bola poradkyňou WHO konkrétne pre Európsku kanceláriu v Barcelone. Od roku 2012 je dobrovoľníčkou v Jednotke rýchleho nasadenia Samaritánov Slovenskej republiky. Tiež bola rozhodkyňou a garantkou na medzinárodnej súťaží posádok zdravotnej záchrannej služby "Rallye Rejvíz" v rokoch 2009 až 2018. Od roku 2009 pôsobí aj ako súdny znalec v odbore anestéziológia a intenzívna medicína a v odbore urgentná medicína a v roku 2022 sa stala členkou pracovných skupín na Ministerstve zdravotníctva Slovenskej republiky pre urgentnú medicínu a perioperačnú medicínu.
Politická kariéra.
Letanovská sa v roku 2019 stala členkou novovznikajúcej strany bývalého prezidenta SR Andreja Kisku, ZA ĽUDÍ. Za ZA ĽUDÍ kandidovala v parlamentných voľbách v roku 2020 zo 17. miesta kandidátky. Vo voľbách získala 4 297 prednostných hlasov, čo stačilo na 18. miesto v rámci ZA ĽUDÍ a poslanecký mandát nezískala. Poslankyňou sa však stala v júli 2020 ako náhradníčka za Vladimíra Ledeckého, ktorý nastúpil do funkcie štátneho tajomníka na MIRRI SR. Letanovská počas pôsobenia v parlamente patrila medzi kritikov predsedu vlády Igora Matoviča a ministra zdravotníctva Mareka Krajčího za ich zlé zvládanie pandémie koronavírusu, vo februári 2021 uvažovala nad odchodom zo strany ZA ĽUDÍ. Po tom, ako sa Ledecký v apríli 2021 vzdal funkcie štátneho tajomníka a vrátil sa do parlamentu, Letanovská stratila poslanecký mandát. V máji 2021 oznámila odchod zo strany ZA ĽUDÍ, o týždeň na to vstúpila do strany SPOLU. Po transformácii strany SPOLU v prvej polovici roku 2023 najprv na Modrú koalíciu a následne na Demokratov bola Letanovská zvolená na sneme za podpredsedníčku Demokratov. Pred predčasnými parlamentnými voľbami v roku 2023 sa Letanovská v júni 2023 stala volebnou líderkou Demokratov.